ARRONDO ALDASORO (EH Bildu, 2014-06-26):
Arratsalde on.
Aurretik hitz egin duenak, Oyarzabal jaunak, datu eta argudio ugari ipini ditu mahai gainean helduen hezkuntzari buruz, eta baita gaur egun Hezkuntza Sailaren proposamenaren ondorioz ematen ari den egoera eta gatazkaren inguruan.
Aipatutako gauza askorekin bat egiten dugu. Entzun genuen sailburua eta entzun ditugu sindikatuak, zuzendariak eta langileak. Eta argi dago: Hezkuntza Sailak datorren ikasturterako, 2014-2015erako atera dituen ebazpenak eta irizpideak orain arteko plangintza, orain arte Helduen Hezkuntzako ikastetxeetan zegoen antolaketa hankaz gora ipintzen du kasu askotan.
Eta zergatik diogu hori? Ebazpen eta irizpide berriak atera dituelako ikastaldeak hedatzeko eta lanpostuen zerrendak osatzeko. Eta berriak azpimarratu nahi ditugu zeren eta horiek orain arte ezin ziren existitzen modu horretan. Eta horiek dira, eta horren ondorioz, ebazpen horiekin, 77 irakasle gutxi gora behera egongo dira gutxiago helduen hezkuntzan. Ez dira lau edo bost gutxiago edo lau edo bost gehiago, 77 inguru.
Eta helduen hezkuntzako eskaintza horren ondorioz ere murriztu egiten da inolako zalantzarik gabe. Herritarrei eskaintza murrizten zaie, ez bakarrik langile gutxiago egongo dira, baizik eta herritarrei ere eskaintza murriztu egiten zaie eta hori larria iruditzen zaigu.
Beraz, lanpostuak suntsitzen dira hemen, ez da nahikoa esatea beste lan batzuetara eramango direla, suntsitu egiten dira eta eskaintza publikoa helduen hezkuntzan eskaria, esan dudan bezala, kasu honetan murriztu egiten da ere.
Askorentzat ikastetxe hauek bigarren aukera izaten da, beste batzuentzat gure hizkuntza ofizialak ikasteko aukera bakarra edo alfabetatzeko edo teknologia berrietan aritzeko gaitasunak lortzeko aukerak beste batzuentzat.
Gainera, une honetan krisi ekonomikoaren ondorioz, langabezian daudenak edo lehen enpleguak lortu ez dutenak edota ikasteari utzi ziotenak eta orain lan espezializazioa behar dutenak lan bat bilatzeko, edo etorkinak ere dira, besteak beste, helduen hezkuntzaren beharra dutenak.
Sailburuari entzun genion ez zegoela inolako aldaketarik irizpideetan, bakarrik baliabideak optimizatu eta ordenatu egin nahi zirela. Eta ez da egia, gure ikuspuntutik ez da egia. Soberan daudenak hor, esaten du, lehen ere esan dut, beste eginbehar batzuetara bidaliko direla. Hori funtzionarioekin, ez dira kalean geldituko. Hori badakigu.
Zer gertatzen da ordezko eta interinoekin? Eta beste behar horietan irakasleak behar baldin badira ez dira zergatik kendu behar helduen hezkuntzatik. Ipini behar dira beharrezkoak direlako, lana gainera sortu behar delako eta behar direlako, ez leku batetik kendu beste batean ipintzeko. Horregatik diogu enplegua suntsitzen ari dela.
Dakigun bezala, helduen hezkuntzan araututako hezkuntza dago alde batetik, eta ez-arautua beste alde batetik. Ez-araututako hezkuntza ere eskaintzen da. Arautuan, kasu batzuetan taldea osatzeko gutxienez 10 ikasle behar ziren irakastaldean, 12 izango dira hemendik aurrera eta beste batzuetan 15 izatetik 17 izatera pasa dira.
Gainera, hizkuntzen ikasketak, gaztelaniaz zein euskara etorkinentzat, sei ordu izatetik lau izatera pasako dira. Eta gainera, guzti horren ondorioz eta planifikazio berriaren ondorioz, ez-arautuan sartzen direnez programa hauek, besteak beste, ez-araututako ikastaldeen kopurua gutxitu egingo da nabarmen.
Ez da kontuan hartzen ezta ere herriak eta hiriburuak errealitate ezberdina dutela eta beraz, araudian ere kontuan hartu beharko litzatekeela kasu hau. Araban oso argia da. Paulo Freirek kudeatzen du kasu gehienetan herrietako egoera eta oso berezia, ezberdina eta anitza da errealitate hori eta erantzun behar da errealitate horri.
Lehen aipatu da ere, behar bereziak dituzten ikasleak daudela Helduen Hezkuntzan baita ere eta ezin da egin den bezala proposamenean, horretarako eta eginbehar horretara dedikatzen diren irakasleak, kasu honetan pedagogia terapeutikokoak alde batera utzi eta lanpostu zerrendatik kendu. Uste dugu hau ere hanka sartze bat dela.
Hartutako neurriak zerikusia zuzena dute nahiz eta horrela ez aitortu murrizketekin. Murriztu egin behar da leku batetik edo bestetik eta topatzen dira hainbat esparru non badirudi errazago izan daitekeela.
Batzordean esan genuen bezala, ez gatoz bat ez prozedurarekin eta ezta ere hartutako neurriekin. Ez da negoziatu modu egokian sindikatuekin, ezta ere ez da kontuan izan ikastetxeetatik jasotako eskariak, ezta beharrak ez eta ondorioz hartutako erabakia beste inposizio bat da inolako zalantzarik gabe. Eta ez gatoz bat.
Uste dugu –eta hori esan dugu behin baino gehiagotan– Helduen Hezkuntzak behar duela hausnarketa sakon bat. Bai, hori argi dago. Guk ere pentsatzen dugu hausnarketa hori egin behar dela, maila ezberdinetan gainera, baita ere euskararen inguruko hausnarketa ikastetxe horietan. Uste dugu egin behar dela baita ere zer beharrei erantzun behar zaien. Baina orain hartutako neurriak ez dute zerikusirik guk defendatzen dugun hausnarketarekin eta ezta planifikazioarekin ere.
Horregatik, gure proposamena eta gure zuzenketa bat egiten dugu ikastetxeetatik eta sindikatuetatik egindako eskariekin. Hori da gure zuzenketan agertzen zena eta hori da nagusiki Alderdi Popularrak eta Alderdi Sozialistak adostu dutena erdibidekoan.
Gaur ere aitortu nahi dut gu prest geundela sinatzeko erdibideko hori bat gatozelako, berdina planteatzen dugulako. Baina gainera ez delako alderdi baten edo beste baten proposamena, baizik eta ikastetxeetatik egindako proposamena eta sindikatuetatik baina Kamara honetan, denok dakigun bezala, Alderdi Popularrak oraindik ez du pausu hori eman eta nolabait ez dago prest gure taldearekin sinatzeko.
Hala eta guztiz, arduraz jokatu behar dela pentsatzen dugu eta gaia alderdien gainetik dagoelako eta eskariak ere irakasleak, sindikatuak eta herritarrak eginda daudelako, guk bat egingo dugu erdibide horrekin eskatzen dugulako, bertan behera hurrengo ikasturterako Hezkuntza Sailetik egindako ebazpenak, irizpide berria bertan behera uztea, aplikatzea orain arte egindako modu berdinean, bai irizpideak eta bai lanpostu zerrenda, eta irekitzea eragile guztiekin bai ikastetxe, sindikatu eta guztiekin hausnarketa bat Helduen Hezkuntzak zer izan behar diren, zeri erantzun behar dien, zer behar bete behar duten eta horretarako zer irakasle, zer lanpostu zerrenda beharrezkoa den.
Hori da gure iritzia eta horregatik, gure baiezkoa emango diogu erdibidekoari.
Eskerrik asko.